**Tore Midtvedt** (født 1934) er en norsk spesialist i medisinsk mikrobiologi. Han er professor emeritus ved Karolinska Institutet i Stockholm.

Karriere
--------

Midtvedt er cand.med. fra Universitetet i Bergen (1958) og dr.med. i medisinsk mikrobiell økologi ved Karolinska Institutet (1968) i Sverige. Han var professor og formann for avdeling for medisinsk mikrobiell økologi, celle- og molekylærbiologi ved Karolinska Institutet 1983–1999. Han er tidligere president i International Association for Gnotobiology and Society for Medical Microbial Ecology.

I 1967 publiserte han sin første vitenskapelige artikkel om tarmfloraens fysiologiske betydning og har siden fordypet seg i emnet. Han har skrevet over 380 medisinske artikler/publikasjoner og har blant annet forsket på diagnosen irritabel tarm (IBS) og hvordan fecestransplantasjon kan bidra til å gjenopprette ubalanse i tarmfloraen. Han har også tatt til orde for å behandle fedme med samme metode.

Kontroverser
------------

I 2011 tok Midtvedt den britiske skandaleforskeren Andrew Wakefield i forsvar i et debattinnlegg skrevet sammen med Geir Flatabø og Hanne Bjørg Walker, og hevdet at hans hypotese om en sammenheng mellom MMR-vaksinen og autisme ikke var avvist. Påstandene ble imøtegått av professor Stig Frøland. Midtvedt skrev også forordet i boka *Folkefiender* hvor antroposof og vaksinemotstander Trond Skaftnesmo forsøker å renvaske Wakefield. I 2015 var han oppnevnt som sakkyndig for en pasient som i Høyesterett fikk tilkjent erstatning for å ha utviklet sykdommen multippel sklerose etter å ha tatt MMR-vaksinen. Midtvedts påstander i retten om at en sammenheng var sannsynlig var avgjørende for dommen.

Han har også gått ut mot plantemiddelet glyfosat og hevdet at det utgjør en trussel mot folkehelsen. I 2015 skrev Midtvedt forordet i boken «Takk for maten?» utgitt av homeopat Eva Fjeldstad der han stilte seg bak forfatterens påstander om at det meste av mat man får kjøpt i norske butikker forårsaker sykdom grunnet konserveringsmidler og desinfeksjonsmidler. Påstandene ble avvist av Mattilsynet.

Utmerkelser
-----------

I 2018 ble Midtvedt utnevnt til ridder av 1. klasse av St. Olavs Orden.

Referanser
----------

1. ↑   ORCID Public Data File 2020, filename in archive 0000-0001-8188-4925.xml, pub.orcid.org, sist oppdatert 14. desember 2015, besøkt 10. januar 2021[Hentet fra Wikidata]
2. ↑  «Tore Midtvedt». *Tidsskrift for Den norske legeforening*.
3. ↑  «Bakterienes utrettelige beskytter». *Tidsskrift for Den norske legeforening*. 7. mars 2017.
4. ↑  «Forsker på om tarmbakteriene kan forutsi sykdom». *Dagens Medisin*. 9. november 2018.
5. ↑  «Avføring som gjør deg frisk». *Universitas*. 10. mai 2016.
6. ↑  «Han vil behandle overvekt med avføring». *NRK*. 23. juni 2017.
7. ↑  «Sunn skepsis». *Morgenbladet*. 18. mars 2011.
8. ↑  «Hvem desinformerer om vaksiner?». *Morgenbladet*. 1. april 2011.
9. ↑  «Når Jon Hustad skriver om dritt blir det mye bullshit». 21. februar 2018.
10. ↑  «HR-2015-02265-A, (sak nr. 2015/596), sivil sak, anke over dom» (PDF). Norges høyesterett. 12. november 2015.
11. ↑  «Professorer vil ha forbud mot glyfosat». *Nationen*. 7. desember 2015. Arkivert fra originalen 28. mars 2020. Besøkt 28. mars 2020.
12. ↑  «Tilsetningsstoffer - til nytte og unytte». *Ren Mat*. 18. desember 2018.
13. ↑  «- 80-90 prosent av maten i butikken kan gjøre deg syk». *Bergens Tidende*. 5. juni 2015.
14. ↑  «Doktor Tore er tarmens ridder». *Budstikka*. 20. oktober 2018. Arkivert fra originalen 28. mars 2020. Besøkt 28. mars 2020.

Eksterne lenker
---------------

* Tore Midtvedt i Scholia

|  |  |
| --- | --- |
| Oppslagsverk/autoritetsdata | VIAF **·** ORCID
 |